Nøgleord

Sammendrag



Nøgleord

1. Tilnærmelse af lovgivningerne – ophavsret og beslægtede rettigheder – direktiv 2001/29 – harmonisering af visse aspekter af ophavsret og beslægtede rettigheder i informationssamfundet – spredning til almenheden – begreb – reklamering med eksemplarer af værker, der ikke er ophavsretligt beskyttet i en medlemsstat, som udgår fra denne medlemsstat og er rettet mod medlemmer af almenheden, der er bosat i en anden medlemsstat, hvor disse værker er ophavsretligt beskyttet, og etablering af en leveringsordning for disse eksemplarer i denne anden medlemsstat – omfattet

(Europa-Parlamentets og Rådets direktiv 2001/29, art. 4, stk. 1)

2. Frie varebevægelser – industriel og kommerciel ejendomsret – ophavsret – beskyttelse – salg uden tilladelse af eksemplarer af værker, der ikke er ophavsretligt beskyttet i sælgerens medlemsstat, og som nyder en sådan beskyttelse i køberens medlemsstat – straffesager, der indledes i den medlemsstat, hvor de beskyttede værker spredes, mod en medvirkende til denne spredning – lovlig

(Art. 34 TEUF og 36 TEUF)

Sammendrag

1. En erhvervsdrivende, der retter sin reklamering mod de medlemmer af almenheden, som er bosat i en bestemt medlemsstat, og skaber eller stiller en særlig leveringsordning og betalingsmetode til rådighed for dem, eller tillader en tredjemand at gøre dette, hvorved det er muligt for disse medlemmer af almenheden at modtage leveringer af eksemplarer af værker, der er ophavsretligt beskyttet i den samme medlemsstat, foretager en spredning til almenheden som omhandlet i artikel 4, stk. 1, i direktiv 2001/29 om harmonisering af visse aspekter af ophavsret og beslægtede rettigheder i informationssamfundet, i den medlemsstat, hvor leveringen finder sted.

Spredning til almenheden er således karakteriseret ved en række handlinger, der i det mindste omfatter indgåelse af en salgsaftale, som gennemføres ved levering til et medlem af almenheden. I forbindelse med et grænseoverskridende salg kan de handlinger, der giver anledning til en spredning til almenheden som omhandlet i denne bestemmelse, således finde sted i flere medlemsstater. En sådan transaktion kan i en sådan sammenhæng krænke eneretten til at tillade eller forbyde enhver form for spredning til almenheden i flere medlemsstater.

En erhvervsdrivende er derfor ansvarlig for enhver handling, der udføres af den pågældende selv eller på dennes vegne, og som giver anledning til en spredning til almenheden i en medlemsstat, hvor de spredte varer er ophavsretligt beskyttet. Den erhvervsdrivende kan endvidere tilregnes enhver tilsvarende handling, der udføres af en tredjemand, når den nævnte erhvervsdrivende specifikt vender sig mod almenheden i bestemmelsesmedlemsstaten, og han ikke kunne være uvidende om denne tredjemands handlinger.

Såfremt leveringen til et medlem af almenheden i en anden medlemsstat ikke udføres af eller på vegne af en sådan erhvervsdrivende, tilkommer det de nationale retter at bedømme i hvert enkelt tilfælde, om der findes indicier for, at den nævnte erhvervsdrivende dels faktisk har vendt sig mod de medlemmer af almenheden, der er bosat i den medlemsstat, hvori der er foretaget en handling, der giver anledning til en spredning til almenheden som omhandlet i artikel 4, stk. 1, i direktiv 2001/29, dels ikke kunne være uvidende om den omhandlede tredjemands handlinger. Sådanne faktorer, som at der findes en hjemmeside på leveringsmedlemsstatens sprog, indholdet af og distributionsformen for sælgerens markedsføringsmateriale og virksomhedens samarbejde med en sådan erhvervsdrivende som den virksomhed, der gennemfører leveringer til destinationer i sidstnævnte medlemsstat, kan udgøre konkrete indicier for en sådan målrettet aktivitet.

(jf. præmis 26-30 og domskonkl. 1)

2. Artikel 34 TEUF og 36 TEUF skal fortolkes således, at de ikke er til hinder for, at en medlemsstat foretager retsforfølgning af medvirken til spredning af eksemplarer af ophavsretligt beskyttede værker uden tilladelse i henhold til nationale straffeforskrifter, såfremt eksemplarer af sådanne værker spredes til almenheden på denne medlemsstats område i forbindelse med salg, der er specifikt rettet mod almenheden i den nævnte stat, og som aftales på en anden medlemsstats område, hvor disse værker ikke er ophavsretligt beskyttede, eller hvor den beskyttelse, som de nyder, ikke kan håndhæves i praksis over for tredjemand.

Den restriktion af de frie varebevægelser, der følger af en sådan beskyttelse af ophavsmandens spredningsret, er derfor berettiget og står i et rimeligt forhold til det tilstræbte legitime formål under omstændigheder, hvor den tiltalte med fortsæt eller i det mindste fuldt bevidst indlader sig på handlinger, der giver anledning til spredning af ophavsretligt beskyttede værker til almenheden på en medlemsstats område, hvor ophavsretten er fuldt beskyttet, hvorved rettighedshaverens eneret krænkes.

(jf. præmis 36 og 37 samt domskonkl. 2)